*Részletes indokolás*

*1. §-hoz*

Meghatározza a rendelet területi és személyi hatályát, azon személyek körét, akik a Fővárosi Önkormányzat által nyújtott rendkívüli települési támogatásban részesülhetnek.

*2. §-hoz*

Általános szabályként meghatározza a rendkívüli települési támogatásokra való jogosultság felső jövedelmi határát. A jogosultság megállapításakor a rászorultság megállapítására alkalmasabb elkölthető jövedelem, vagyis a végrehajtás során történő letiltás vagy levonás után fennmaradó jövedelem tekintetbe vételét írja elő.

*3-5. §-hoz*

Rendelkezik a rendkívüli települési támogatás megállapításának általános szabályairól, továbbá kimondja, hogy egy rászoruló személy – a meghatározott kivételekkel – egyszerre csak egy jogcímen részesíthető rendkívüli települési támogatásban. Meghatározza a települési támogatás iránti kérelem benyújtásának módját és helyét, meghatározza a kérelemben foglaltak igazolásának a szabályait, valamint a kérelem elbírálásának a határidejét. A támogatás folyósításával kapcsolatban a korábbi rendszer által egyedül lehetővé tett készpénzes kifizetés mellett biztosítja a támogatás bankszámlára utalással vagy postai úton történő folyósításának a lehetőségét.

*6-7. §-hoz*

Szabályozza a rendkívüli települési támogatás felhasználásának ellenőrzését és rendelkezik a rendkívüli települési támogatás jogosulatlan igénybevételének jogkövetkezményeiről.

*8-9. §-hoz*

Meghatározza a munkaképtelen személyek rendkívüli települési támogatására való jogosultság feltételeit. Meghatározza a munkaképtelenség igazolásának a módját amelyre (a korábbi rendeleti szabályozással szemben) nem kizárólag a kifejezetten hajléktalan emberek számára működtetett egészségügyi alapellátáson keresztül biztosít lehetőséget. A támogatás célja az átmeneti munkaképtelenség miatt előállt jövedelemhiány enyhítése. A legfeljebb három hónapra megállapítható támogatás havi összegét (a korábbi rendelet szerinti havi 3000-7000 forint jelentős emelésével) havi 20 000 forintban határozza meg.

*10-11. §-hoz*

Meghatározza a munkába álló személyek rendkívüli települési támogatása megállapításának a feltételeit. Az új rendeleti szabályozás a korábban hatályos rendelettel szemben a közfoglalkoztatási jogviszony megkezdését is munkába állásként ismeri el. Annak érdekében, hogy a támogatás a munkába állás lehetővé tétele és ösztönzése mellett a munkahely megtartását is ösztönözze, a rendkívüli települési támogatások korábbi fővárosi önkormányzati rendszeréhez képest nem csupán a munkába állás időpontjában, az első fizetésig fennálló jövedelemhiány kompenzálása céljából biztosít támogatást, hanem – folyamatos munkaviszony esetén – a munkába állást követő 3. és 5. hónapban is. A támogatás összegét munkába álláskor (a korábbi rendelet szerinti 25 000 forint jelentős emelésével) 50 000 forintban határozza meg, a munkavállalás 3. és 5. hónapjában 25 000 forintban.

*12-13. §-hoz*

Meghatározza a jövedelem nélküli személyek rendkívüli települési támogatása megállapításának feltételeit. A támogatás célja a teljes jövedelemnélküliség illetve a központi kormányzati szociálpolitikai rendszer azon hiányosságának az orvoslása, amely következtében egy jövedelemnélküli polgár akár egy teljes évig kizárható az aktív korúak ellátásából. A feltételhez kötött támogatás ösztönöz az állami foglalkoztatási szolgálattal vagy rehabilitációs hatósággal való együttműködésre, az aktív korúak ellátására való jogosultság megszerzésére, majd annak igénybe vételére. A támogatás megállapítását (a korábbi rendelet szerinti évente legfeljebb négy alkalom helyett) az aktív korúak ellátására való jogosultság feltételeként előírt együttműködés minimális időtartamának a lejártáig, legfeljebb 12 hónapra teszi lehetővé. A támogatás összegét (a korábbi rendelet szerinti havi 7000 forint jelentős emelésével) havi 20 000 forintban határozza meg.

*14-15. §-hoz*

Meghatározza a rendszeres ellátást kérelmező személyek rendkívüli települési támogatása megállapításának feltételeit. A támogatás átmeneti segítséget nyújt azoknak a hajléktalan polgároknak a jövedelemszegénységének az enyhítése céljából, akik valamilyen rendszeres ellátás megállapítására irányuló kérelmet nyújtottak be, de az számukra még nem került megállapításra. A legfeljebb 10 hónapra megállapítható támogatás összegét (a korábbi rendelet szerinti havi 11 500 forint jelentős emelésével) havi 30 000 forintban határozza meg.

*16-17. §-hoz*

Meghatározza a várandósgondozási rendkívüli települési támogatás megállapításának feltételeit.   
A feltételekhez kötött készpénz-támogatás a hajléktalan polgárok egy kiemelkedően rászoruló csoportja, a várandós nők számára nyújt segítséget, és emellett a várandósgondozásban való részvételre ösztönöz. A három alkalommal adható – más rendkívüli települési támogatásokkal egyidőben is megállapítható – támogatás összegét 30 000 forintban határozza meg.

*18-19. §-hoz*

Meghatározza a temetési költségekre adható rendkívüli települési támogatás megállapításának feltételeit. A támogatás összegét fővárosban legolcsóbb temetés költségének (a korábbi rendelet szerinti 20% jelentős emelésével) 80%-ban határozza meg. Rendelkezik a támogatás temetést megelőző folyósításának a lehetőségéről.

*20-21. §-hoz*

Meghatározza a krízishelyzet miatti rendkívüli települési támogatás megállapításának feltételeit, rendelkezik a támogatásra való jogosultságot megalapozó krízishelyzetek mibenlétéről, valamint azok igazolásának módjáról. A támogatás megállapítására (a korábbi rendelet szerinti évi egy alkalommal szemben) egy naptári évben két alkalommal ad lehetőséget; a támogatás összegét (a korábbi rendelet szerinti 7000 forint emelésével) 10 000 forintban határozza meg.

*22. §-hoz*

Meghatározza a lakcím nélküli lakosok rendkívüli települési támogatás megállapításának feltételeit. A támogatás célja, hogy a rendkívüli települési támogatások esetében kezelje a pénzbeli ellátásokhoz való hozzáférés rendezetlen lakcím-viszonyokból következő akadályát. A támogatás azoknak a rászoruló lakosoknak jelenthet évente legfeljebb három alkalommal segítséget, akik képtelenek az általuk életvitelszerűen lakott lakásban lakcímet létesíteni, ezért a rászorultságuk, illetve a létfenntartásukat veszélyeztető rendkívüli élethelyzetük ellenére sem férnek hozzá az általuk életvitelszerűen lakott lakás elhelyezkedése szerint illetékes kerületi önkormányzat által biztosított rendkívüli települési támogatásokhoz. Az életvitelszerű lakáshasználatát, a lakcím bejelentését ellehetetlenítő körülmények, valamint a létfenntartást veszélyeztető rendkívüli élethelyzet igazolását a kérelmező által életvitelszerűen lakott lakás elhelyezkedése szerinti család- és gyermekjóléti szolgálat munkatársa nyilatkozatával teszi lehetővé. A támogatás – a kerületi önkormányzatok által biztosított rendkívüli települési támogatások szabályaira és átlagos összegére tekintettel meghatározott – összege legfeljebb összesen 75 000 forint.

*23. §-hoz*

A rendelet hatálybalépéséről rendelkezik.